倒押前韵
作者：彭汝礪
朝代：宋

paragraphs: 幽齋置圖史，相與樂清辰。
世路寬鞿靮，心茅得斧斤。
圭蓬思魏闕，寤寐想楓宸。
困阨孟東野，羈窮朱買臣。
惠時空有策，知己尚無人。
跡退心猶銳，時窮道益伸。
鳳潜傾帝閣，龍蟄望天津。
業負青雲器，寧期白屋民。
第增材德富，休笑室家貧。
蓽戶此時隠，金門異日臻。
世途雖晏晏，邊寇尚轔轔。
邂逅得歸漢，箴規當借秦。
安危歸指畫，可否屬經綸。
力振朝綱弊，期增治具新。
致君儒者事，康世士之仁。
蓄極符亨矣，無羞困辱身。